I en tid, hvor minkavlere holder vejret og venter på en afklaring  om kompensation, tager nordjyske banker og sparekasser situationen med sindsro. En rundringning til pengeinstitutter i landsdelen tegner et entydigt billede af, at man har foretaget fornødne hensættelser. - På den lange bane mister vi selvfølgelig en kundegruppe, og dermed en del af vores forretningsgrundlag, fortæller bankdirektør Claus Andersen fra Nordjyske Bank. - Men vi  har foretaget reservationer, og det betyder, at det ikke påvirker vores driftsprodukt negativt på bundlinjen, forklarer direktøren i Nordjyske Bank. - Vi får mange henvendelser fra fortvivlede og frustrerede minkavlere, og forsøger at hjælpe dem, fortæller Claus Andersen. - Vores rådgivere forsøger at berolige kunderne ved at fortælle dem, at ingen kreditter lukkes før, der er helt styr på kompensationsordningen, siger han. Lån på 350 millioner kroner Sparekassen Vendsyssel har 80 minkavlere, som kundegruppe og et udlån på 350 millioner kroner til dem. - Vi har kalkuleret med situationen, og har i forvejen værdisat minkaktiver meget lavt, og vi vil ikke få yderligere tab, siger Vagn Hansen, administrerende direktør for Sparekassen Vendsyssel.​ - Vi føler dybt med minkavlerne og vil gøre alt for at hjælpe dem videre i et andet erhverv eller lønnet job, fortæller han og understreger, at ingen skal gå fra hus og hjem, og da slet ikke som situationen er lige nu. Sletningen af minkerhvervet kan heller ryste Spar Nord. - Det samlede udlån til minkavlere udgør 0,1 procent, og det er Spar Nord robust nok til at klare, siger Leif Lind Simonsen, kommunikationsdirektør, Spar Nord. - Det er dog kun en kortvarig glæde, når man tænker på den tragiske situation minkavlerne befinder sig i, siger han. - Den store ubekendte er, hvilken kompensation, der bliver meldt ud. Før det er afklaret, er det svært at sige, hvordan vi kan hjælpe bankens kunder, der er minkavlere, siger kommunikationsdirektør, Leif Lind Simonsen, Spar Nord. Op- og nedture i branchen - Vi har været bank for mange af de her minkavlere i årtier, og branchen er kendt for op- og nedture. Der har vi også tidligere fundet gode løsninger, siger kommunikationsdirektøren. Denne gang er det af mere alvorlig karakter, men banken vil forsøge at  hjælpe minkavlerne videre. Hos LandboNord har finansrådgiver Kennet Røntved forberedt sig på at hjælpe minkavlerne  når der træffes en beslutning om kompensation. - Jeg har lavet beregninger på alle scenarier-  lige fra straksudbetaling til ekspropriation. Jeg venter bare på, at der kommer en afklaring og det ved jeg også at minkavlerne gør, siger han.

Referat:
Mens eksperter vurderer, at aflivning af mink er en milliardstor mavepuster, har nordjyske pengeinstitutter garderet sig.